गाजियाबाद में पटाखा फैक्टरी पर बिजली गिरी, तीन मरे  
गाजियाबाद जिले के फारुक नगर में पटाखा बनाने वाली फैक्टरी पर बिजली गिरने से तीन महिलाओं की मौत हो गई और चार अन्य लोग घायल हो गए।
गाजियाबाद जिले के फारुक नगर में पटाखा बनाने वाली फैक्टरी पर बिजली गिरने से तीन महिलाओं की मौत हो गई और चार अन्य लोग घायल हो गए।  सहायक पुलिस अधीक्षक अमित वर्मा ने कहा कि गुरुवार शाम फैक्टरी पर बिजली गिरने से वहां विस्फोट हो गया और भवन ढह गया। इस हादसे में तीन महिलाओं की मौत हो गई, जबकि फैक्टरी के नजदीक से गुजर रहे चार यात्री घायल हो गए। उन्हें अस्पताल में भर्ती कराया गया है। वर्मा ने कहा कि पटाखे की दुकान अवैध रूप से चलाई जा रही थी।  पुलिस के मुताबिक इलाके में पटाखे की 50 अवैध फैक्टरियां चल रही हैं। घटना को गंभीरता से लेते हुए जिलाधिकारी शशिभूषण कुमार ने सबडिवीजनल मजिस्ट्रेट को इलाके में चल रही अवैध पटाखा फैक्टरियों के बारे में रिपोर्ट सौंपने को कहा है।